Ләйла Жанысова

Сын сағаты соқты 

 Үстіміздегі оқу жылында облыс мектептерін 3674 түлек тамамдады. Соның 2502-сі Ұлттық бірыңғай тестілеуге қатысуға тілек білдірген. Түлектердің 125-сі – “Алтын белгіден”, 57-сі үздік аттестаттан үміткер.
ҰБТ – түлектердің инемен құдық қазғандай он бір жыл бойы мектеп қабырғасында алған білімдерінің қорытындысын шығаратын жауапты сәт. Маусымның 3-і күні өткен сынақтың алғашқы кезеңінде облыстың 818 түлегі тест тапсырды. Олар – Петропавл қаласының бірнеше мектептері мен Аққайың, Айыртау, Тимирязев, Ғабит Мүсірепов атындағы аудандардың түлектері. 
М. Қозыбаев атындағы Солтүстік Қазақстан мемлекеттік университеті алдына жиналған тест тапсырушыларды аталмыш оқу орнының ректоры Оңдасын Әшімов, ата-аналар құттықтап, сәттілік тіледі. “Әрбір табысты іс білім деңгейімен, алған дағдыларыңмен қатар, соған деген сендердің көңіл-күйлеріңе де байланысты”, – деген Петропавл қаласындағы бірінші гимназияның психологі Ольга Белова сынақ алдында түлектерге психологиялық тренинг өткізіп, жағымды ахуал қалыптастырды. Сынақтан сүрінбей өтулеріне тілектестік білдірді. 
Түлектер арнайы қондырғылар арқылы тексеріліп, аудиторияларға өткізілді. Сырттағы ата-аналар балаларының тест тапсыру барысын №1 корпуста орнатылған арнайы монитордан бақылауға мүмкіндік алды. 
Маусымның 3-і күні басталған ҰБТ өңірімізде 8-іне дейін жалғасады. Ол үшін арнайы сегіз тест тапсыру пункті жабдықталған. 
Білім басқармасының бас маманы Шекер Жандосованың айтуынша, Ақжар, Уәлиханов, Мағжан Жұмабаев, Жамбыл, Тайынша, Есіл, Шал ақын аудандарының 985 түлегі бүгін екінші лекпен тест тапсыруда. Петропавл қаласының 347 түлегі мен Қызылжар ауданының 157 оқушысы маусымның 5-і күні сыналады. Маусымның 7-сі күні 352 петропавлдық пен Мамлют ауданының 90 мектеп бітірушісі тестілеуден өтеді. 
ҰБТ тапсыру пункттеріне оқушыларды жеткізу, олардың тұратын орны, тамақтандыру мәселелері алдын ала қарастырылған. Тұратын және сынақ тапсыратын жерлерде медицина қызметкерлері мен өртсөндірушілер кезекшілік етеді. 

